পূর্ব মেদিনীপুরের কাঁথির এক ব্যবসায়ীর অস্বাভাবিক মৃত্যুর ঘটনায় সিআইডি তদন্তের নির্দেশ দিল কলকাতা হাইকোর্ট। অশোক কামিল্যা নামে ওই ব্যক্তির ‘খুনে’ অভিযুক্ত কাঁথি পুরসভার চেয়ারম্যান তথা রাজ্যের পরিবহণমন্ত্রী শুভেন্দু অধিকারীর ভাই সৌমেন্দু-সহ আটজন। 
গত সেপ্টেম্বরে রেললাইনের ধার থেকে কাঁথির পরিচিত ব্যবসায়ী অশোকের মৃতদেহ উদ্ধার করে জিআরপি। পুলিশ অস্বাভাবিক মৃত্যুর মামলা রুজু করলেও ব্যবসায়ীর স্ত্রী মিতা একে পরিকল্পিত খুনের ঘটনা বলে অভিযোগ করেন। সৌমেন্দু-সহ আটজনের নামে অভিযোগ দায়ের করেন তিনি। মিতার অভিযোগ, অশোকের দোকান এবং জমি নিয়ে বেশ কয়েক বছর ধরে অভিযুক্তদের সঙ্গে গোলমাল চলছিল। অভিযুক্তেরাই লোক দিয়ে অশোককে খুন করিয়ে মৃতদেহ রেললাইনে ফেলে দিয়েছেন এবং প্রমাণ লোপাট করেছেন। পুলিশকে চাপ দিয়ে তদন্তও করতে দেননি। 
সরকারি আইনজীবী অমিতেশ বন্দ্যোপাধ্যায় বলেন, ‘‘পুলিশ ময়নাতদন্ত করিয়েছিল। চিকিৎসকদের মতে, অশোক জলে ডুবে মারা গিয়েছেন। পুলিশ তদন্ত করলেও অভিযোগের কোনও সত্যতা মেলেনি।’’ মিতার আইনজীবী মৃত্যুঞ্জয় চট্টোপাধ্যায়ের বক্তব্য, ‘‘রেললাইনের ধার থেকে মৃতদেহ উদ্ধার হয়েছিল। জলে ডুবে মৃত্যু হলে সেই মৃতদেহ স্থানীয় পুকুর থেকে রেললাইনে কীভাবে এল?’’ 
সৌমেন্দুর আইনজীবী বিল্বদল ভট্টাচার্য বলেন, ‘‘অভিযোগ ঠিক নয়। পুলিশ সৌমেন্দুর মোবাইলের রেকর্ড খতিয়ে দেখে জানতে পেরেছে, ঘটনার দিন মায়ের চিকিৎসার জন্য তিনি কলকাতায় ছিলেন। খুনের অভিযোগ বলেই সিআইডি’কে তদন্তের ভার দেওয়া হয়েছে।’’